Haiti – Više od hiljadu mrtvih od kolere
Demonstranti u Haitiju okrivljuju pripadnike UN-a iz Nepala za pojavu smrtonosne kolere koja je zahvatila tu karibsku zemlju.
Nakon pojave kolere, broj mrtvih u Haitiju je premašio hiljadu, a blizu 17 hiljada ljudi je smješteno u postojećim i improviziranim bolnicama. I dok medicinske ekipe Ujedinjenih naroda nastoje kontrolisati tu opaku bolest, u ponedjeljak je došlo do nasilnih protesta u kojima je najmanje dvoje ljudi ubijeno u sukobu demonstranata i vojnika UN-a. Humanitarni zvaničnici pozivaju na trenutačni prekid nasilnih demonstracija, ističući da to otežava njihove napore na suzbijanju bolesti i lječenju zaraženih. Demonstranti u Haitiju okrivljuju vojnike UN-a za pojavu smrtonosne kolere koja je zahvatila tu karibsku zemlju. Oni kažu da su pripadnici mirovnih snaga UN-a iz Nepala izvor te bolesti koja dolazi od zaražene vode. Medicinske ekipe UN-a su, naime, ustanovile da bakterija kolere potiče iz Južne Azije. Medjutim, glasnogovornik UN-a demonstracije povezuje sa neizvjesnošću koja prati predsjedničke i parlamentarne izbore 28 novembra. "Mislim da sa tom povrjedjenosti koju narod sada osjeća, manipuliraju neki akteri koji ljude guraju u jednom ili drugom pravcu, što nam ne ide u korist", kaže Vicenco Pugliese, glasnogovornik UN-a u Haitiju. U medjuvremenu se medicinsko osoblje priprema za najezdu pacijenata u Port-au-Princu i okolini. "Ovdje u Port-au-Princu broj zaraženih koji stižu u naše objekte još uvijek raste", kaže jedan od lječnika. Većina od oko milion haićana koji su u katastrofalnom zemljotresu u januaru izgubili domove žive u šatorskim naseljima i bakterija kolere se lako proširila zbog loših sanitarnih uslova, nedovoljne higijene, i zdravstvene zaštite. "Prije ovoga, veliki dio Port-au-Princa su sačinjavale sirotinjske četvrti, sa slabim kvalitetom vode i sanitarnim uvjetima. To je podstaklo brzo širenje kolere." Kaže doktor Jon Andrus je iz Pan Američke zdravstvene organizacije, koja je dio Svjetske zdravstvene organizacije, i dodaje: "Mi smo rasporedili komunikacijske eksperte koji sada nastoje na kreolskom jeziku dostaviti informacije lokalnim porodicama, kako bi razumjeli šta da rade i kako da se ponašaju." Kolera djeluje jako brzo. Bez rehidracije, ili antibiotika u težim slučajevima, pacijent može umrijeti za nekoliko sati.